Twee mans sterf in trompop botsingFoto: ER24 Twee mans in hul 30’s is Donderdagmiddag dood in ŉ trompop botsing ongeveer 25 km buite Emalahleni (Witbank). Russel Meiring, woordvoerder van ER24, het gesê ŉ bakkie en ŉ motor het op die Van Dyk-drift-pad reg van voor teen mekaar gebots. Toe paramedici by die toneel opdaag het wrakstukke van die voertuie oor die pad gesaai gelê. “Paramedici het die insittendes van die voertuie ondersoek en gevind die twee mans in die bakkie, vermoedelik in hul 30’s, het reeds aan veelvuldige beserings beswyk,” het Meiring gesê. “ŉ Vrou in die motor was in ŉ ernstige toestand en het verskeie beserings aan haar bene en ribbekas opgedoen. Sy is na die Life Cosmos-hospitaal in Emalahleni gehaas.” Meiring het gesê die polisie was op die toneel besig om die botsing te ondersoek.